SET สัปดาห์หน้าทรงตัว ขณะตลาดจับตาตัวเลขศก.สหรัฐ
บล.ธนชาตมองแนวโน้มการซื้อขายในสัปดาห์หน้า คาดว่าดัชนีจะมีแนวรับบริเวณ 1,428 และ 1,419 ส่วนแนวต้านอยู่ที่ 1,440 จุด โดยต้องติดตามตัวเลขข้อมูลจ้างงานนอกภาคเกษตรของสหรัฐ ที่จะออกมาเป็นสำคัญ
7 ส.ค. 2558

นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต เปิดเผยถึงบรรยากาศซื้อขายในตลาดหุ้นไทยวันนี้ (7 ส.ค.) ค่อนข้างเงียบเหงา เนื่องจากนักลงทุนรอดูตัวเลขข้อมูลจ้างงานนอกภาคเกษตรเดือนก.ค.ของสหรัฐในคืนนี้ ซึ่งจะเป็นปัจจัยบ่งชี้ถึงทิศทางการปรับขึ้นอัตราดอกเบี้ยของธนาคารกลางสหรัฐ (FED) โดยตลาดรับรู้ตัวเลขการจ้างงานฯดังกล่าวจะเพิ่มขึ้น 220,000 ตำแหน่ง
หากตัวเลขออกมาสูงกว่าที่คาดไว้ก็จะทำให้ตลาดมีความกังวลต่อการปรับขึ้นอัตราดอกเบี้ยของเฟด ซึ่งจะทำให้ค่าเงินดอลลาร์แข็งค่า และจะทำให้ตลาดยังคงเผชิญกับแรงขายของต่างชาติต่อไป แต่หากตัวเลขการจ้างงานฯดังกล่าวน้อยกว่าที่คาด ก็จะทำให้ความกังวลว่าเฟดจะขึ้นอัตราดอกเบี้ยในเดือนก.ย.นี้ลดลงไป และจะทำให้ตลาดตอบรับในเชิงบวก
อย่างไรก็ตามในภาพใหญ่แล้วตลาดยังคงรับรู้ว่าเฟดจะมีการปรับขึ้นอัตราดอกเบี้ย ซึ่งเห็นได้จากในช่วง 12 เดือนที่ผ่านมาความเสี่ยงต่อการปรับขึ้นอัตราดอกเบี้ยของเฟด ทำให้ Dollar Index แข็งค่าขึ้น 20% และสินค้าโภคภัณฑ์ ลดลง 37% ขณะที่ตลาด Develop Markets ปรับตัวขึ้น แต่ Emerging Markets กลับร่วงลง โดยทิศทางยังคงมีเม็ดเงินไหลกลับไปยัง Develop Markets
“ทิศทางตลาดขึ้นกับการคาดการณ์จังหวะเวลาขึ้นดอกเบี้ยของเฟด ถ้ากลัวมากขึ้น เร็วขึ้น ค่าเงินดอลลาร์แข็งขึ้น ก็จะกดตลาด commodity , Emerging Markets” นายพิชัยกล่าว
อย่างไรก็ตามตลาดหุ้นไทยยังคงได้ปัจจัยหนุนจากทริกเกอร์ฟันด์ ที่เริ่มทยอยออกมา ซึ่งคาดว่าจะน่าจะเริ่มเข้าตลาดได้ในช่วงสัปดาห์หน้า หลังจากที่มีการเสนอขาย 2 กองทุน มูลค่ารวมราว 2 พันล้านบาทในช่วงที่ผ่านมา รวมถึงมีความคืบหน้าเรื่องการเปิดประมูลโครงการรถไฟทางคู่ ทำให้มีความคาดหวังว่าจะมีความคืบหน้าเรื่องการลงทุนขนาดใหญ่ของภาครัฐออกมาอีกในอนาคต ทำให้หุ้นในกลุ่มรับเหมาค่อนข้างแข็งกว่าภาพตลาดรวมในช่วงที่ผ่านมา
ขณะที่ผลประกอบการของบริษัทจดทะเบียนในไตรมาส 2/58 น่าจะทยอยออกมาครบในช่วงสัปดาห์หน้า ซึ่งหลังจากนี้คงต้องติดตามดูว่าจะมีการปรับเปลี่ยนประมาณการกำไรของบจ.อย่างไร แต่เบื้องต้นเห็นว่ามีแนวโน้มที่ลดลง
ส่วนแนวโน้มการซื้อขายในสัปดาห์หน้า คาดว่าดัชนีจะมีแนวรับบริเวณ 1,428 และ 1,419 ส่วนแนวต้านอยู่ที่ 1,440 จุด โดยต้องติดตามตัวเลขข้อมูลจ้างงานนอกภาคเกษตรของสหรัฐ ที่จะออกมาในคืนนี้เป็นสำคัญ
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่  241.00 บาท เพิ่มขึ้น 1.00 บาท
AJD ปิดที่ 1.36 บาท เพิ่มขึ้น 0.08 บาท
PTT ปิดที่ 315.00 บาท ลดลง 1.00 บาท
SCB ปิดที่ 148.00 บาท ลดลง 1.50 บาท
ASEFA ปิดที่ 5.65 บาท เพิ่มขึ้น 0.25 บาท
 
ที่มา: สำนักข่าวอินโฟเควสท์